钦定古今图书集成/明伦汇编/闺媛典/第366卷 > 《代九九》元·稹
## 钦定古今图书集成/明伦汇编/闺媛典/第366卷 > 《代九九》元·稹

“昔年桃李月，颜色共花宜。回脸莲初破，低蛾柳并垂。
望山多倚树，弄水爱临池。远被登楼识，潜回倒影窥。
隔林徒想像，上砌转逶迤。谩掷庭中果，虚攀墙外枝。
强持文玉佩，求结麝香缡。阿母怜金重，亲兄要马骑。
把将娇小女，嫁与冶游儿。自隐勤勤索，相要事事随。
每常同坐卧，不省暂参差。才学羞兼妒，何言宠便移。”
青春悲易往，晈日誓先亏。僻性嗔来见，邪行醉后知。
别床铺枕席，当面指瑕疵。妾貌应犹在，君情遽若斯。
的成终世恨，焉用此宵为。鸾镜灯前扑，鸳衾手下隳。
参商半夜起，琴瑟一声离。努力新丛艳，狂风次第吹。